I den hittil hemmeligholdte rapporten slaktes Altinn-systemet fra A til Å.

Onsdag 21. mars offentliggjorde statsråd Trond Giske Altinn-rapporten fra Det Norske Veritas (DNV).

DNVs evaluering av Altinn 11-plattformen ble gjennomført i perioden juli-oktober 2011 og ble overlevert til Giskes departement 4. oktober 2011.

- Må styrkes

I hovedsammendraget innleder DNV med å gi aktørene i Altinn II-programmet honnør for å ha levert et stort og komplekst system. Aktørene berømmes for å ha kommet i mål med prosjektet og ifølge DNV kan Altinn II brukes for de fleste formål. Men så er det slutt på godordene.

Her kan du lese hele rapporten

Ifølge Veritas må forvalter av Altinn (Les: Brønnøysundregistrene) og systemeier (Les: Giskes departement) styrkes kompetansemessig for å ta et sterkere lederskap både på visjon, strategi, operativt og teknisk nivå.

Videre er det nødvendig å forbedre testregimet for å sikre krav til skalerbarhet, stabilitet og robusthet.

Direktør Heidi Austlid i IKT-Norge mener rapporten ikke levner mye ære til Altinn-aktørene Brønnøysundregistrene og Nærings- og handelsdepartementet.

- Når DNV skriver at kompetansen hos Brønnøysundregistrene og i NHD må styrkes, ikke bør men må, på stort sett alle områder så er det sterk kritikk. DNVs rapport viser også noe IKT Norge har uttalt lenge - bestillerkompetansen i offentlig sektor innen IKT er veldig dårlig, sier Austlid til NA24.

- Ingen hemmelighet

Hun mener DNV-evalueringen viser at det ikke er bestilt en løsning som er robust og sterk nok.

- Det er ingen hemmelighet at norske skattebetalere vil inn og sjekke selvangivelsen når den legges ut hver vår. Her er det tydelig at lederne i Brønnøsyundregistrene og i NHD ikke har gitt tydelig nok signaler til leverandører på hva som kreves av kapasitet, oppetider og sikkerhet, sier Austlid.

Hun mener hovedproblemet for Norge sett fra et IKT perspektiv er at det mangler en tydelig IT-politikk.

- Norsk IT-politikk forvaltes av ett departement som ikke har styringsmakt og ikke ett eget IKT-budsjett. I Norge får alle etater kjøre egne sololøp innen IKT uten at det ligger en strategi på toppen.

Hun nevner Sverige og Danmark der elektronisk innlevering av selvangivelsen fungerer problemfritt år etter år.

- I våre naboland har de en tydelig IT-politikk og god politisk styring, mener Austlid.

Her kan du lese hele rapporten